### Resumé

Forvaltningen har udarbejdet "Arkitektonisk kvalitet i tæt-lav bebyggelse - Vejledning og inspiration til bygherrer og rådgivere". Vejledningen er udarbejdet på baggrund af input fra et temamøde på Teknisk Udvalg, en studietur til [adresse] og [adresse], samt efterfølgende opsamling og drøftelser omkring, hvordan man kan arbejde med kvalitet i tæt-lav boligbyggeri i form af principper.

### Sagsfremstilling

Der bygges i øjeblikket meget tæt-lavt byggeri i [adresse], og efterspørgslen er stor. Boligerne tiltaler både familier, enlige og ældre og er en mere bæredygtig løsning end parcelhuse.

Vejle Kommune arbejder kontinuerligt med at løfte kvaliteten af tæt-lav projekterne. Forvaltningen har derfor udarbejdet en vejledning med inspiration til arkitektonisk kvalitet i tæt-lav bebyggelse. Vejledningen henvender sig til bygherrer og rådgivere. Formålet med vejledningen er at belyse forskellige greb, som kan styrke bebyggelsens arkitektoniske kvalitet og oplevelsen for beboerne. Med små, velovervejede tilpasninger kan rækkehusbebyggelser blive langt mere levende, varierede og indbydende, til glæde for både beboere og naboer.

**Vejledningen er opbygget af**

* Kort indledning og indholdsfortegnelse.
* Beskrivelse af kvalitet i tæt-lav bebyggelse - herunder hvad der ligger til grund for vurdering af kvalitet samt konkrete forslag til, hvordan der kan arbejdes med dette.
* Kommuneplanrammer - hvordan de skal forstås og hvilke beregningsmetoder der bruges hertil.
* Tæt-lav bebyggelse - beskrivelse af de forskellige variationer.
* Eksempler - Lokale og nationale eksempler på byggerier, hvor der på forskellige måder er arbejdet med principperne.

Formålet er at inspirere og komme med konkrete eksempler på, hvordan bygherrer og rådgivere kan arbejde med arkitektonisk kvalitet i tæt-lav byggeri i Vejle Kommune.

**Historik**

 1. april 2025 Teknisk Udvalg temamøde om tæt-lav bebyggelse - En historisk gennemgang med inspiration.

 1. maj 2025 Studietur med Teknisk Udvalg til Herfølge, [adresse] og Årslev - Drøfte arkitektoniske greb ud fra konkrete eksempler.

 18. juni 2025 Teknisk Udvalg med opsamling fra studietur og forslag til opmærksomhedspunkter ift. kvalitet

### Klima og resiliensvurdering

Tæt-lav byggeri er en mere bæredygtig løsning socialt, økonomisk og miljømæssigt alternativ til åben-lav byggeri. Det udnytter arealer effektivt, reducerer materiale- og energiforbrug, understøtter flyttekæder og styrker fællesskabet gennem tættere naboskaber. Tæt-lav byggerier hvor der er fokus på arkitektur, variation, kantzoner, gaderum, landskab og opholdsarealer kan skabe steder med en stærk identitet og en høj kvalitet, der står som tidløse eksempler med en lang levetid.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** vejledningen "Arkitektonisk kvalitet i tæt-lav bebyggelse" vedtages.

### Beslutning

Godkendt.

Robert Friis var fraværende.